  Наталья Тетерина Выль ар шутэтскон нуналъёсы Ижкаретӥ ветлӥсь автобусъёслэн радлыксы воштӥськоз, ивортэ кар администрацилэн пресс-службаез. 29-тӥ толсуре автобусъёс ужан нуналэ сямен ветлозы, 30-тӥ толсуре — кӧснуналлэн радлыкезъя, нош 31-тӥ толсуре автобусъёс арнянуналэ кадь ужалозы. Со сяна, Выль ар уе 8, 11 но 40 номеро маршрутъёс кемагес ужалозы. 22 номеро автобусъёс 23 час бере «Оранжерейный комплекс — Северный микрорайон» вакчиятэм маршрутъя калыкез нуллозы. 8, 11, 22 но 40 номеро маршрутъёслэн  берпуметӥ рейсъёссы центрысь 2 час 30 минут котырын потозы. Собере транспорт вакчиятэм маршрутъёсъя парке берытскоз. Автобусъёс ужзэс ӵукна 4 часлы йылпумъялозы. Трамвайёсын но троллейбусъёсын сямен ик, 1-тӥ толшоре 0 часысен 4 часозь автобусъёсын ветлон дунтэк луоз. Выль арлэн нырысетӥ нуналаз транспорт арнянуналлэн радлыкезъя ужалоз, но нуназеозь автобусъёслэн ветлон виссы бадӟымгес луоз. 1-тӥ толшоре 6 но 36 номеро маршрутъёсысь автобусъёс уз ветлэ. 2-8 толшоре автобусъёс арнянуналэ сямен ужалозы. Тодэ вайытом, Выль ар каникулъёсы кар автобусъёсын ветлон дун кулэсмоз.  Тегъёс: Авто Ижкар ИПОПАТ Удмуртия автобусъёс Выльар  